google/wiki40b huggingface dataset:
Arpaksjad

Arpaksjad (hebraisk: אַרְפַּכְשַׁד – ʾArpaḵšaḏ, i pausa אַרְפַּכְשָׁד – ʾArpaḵšāḏ; gresk: Ἀρφαξάδ – Arphaxád; i bibeloversettelsen fra 1930 Arpaksad) var ifølge Bibelen en sønn av Sem. Han sies å ha blitt født to år etter Vannflommen, da Sem var 100 år gammel. Blant hans etterkommere var Abraham. Josefus hevdet at han var stamfaren til kaldeerne.
Ifølge masoretteksten og den samaritanske Pentateuken var Arpaksjad far til Sjelah, men ifølge Septuaginta og Lukasevangeliet var han farfar til Sjelah og far til Kenan, som ikke må forveksles med sin tipptipptipptipptipptippoldefar ved samme navn.
Saxo Grammaticus

Liv og virke

Chronica Jutensis (dansk: Jyske krønike), et lite, historisk arbeid av en ukjent forfatter fra midten av 1300-tallet, skrevet på latin, opplyser at Saxo ble født på Sjælland. Det er usannsynlig at han ble født før 1150 og det er antatt at han døde en gang rundt 1220. Hans navn Saxo (Sakse) var et vanlig navn i middelalderens Danmark. Det latinske tilnavnet Grammaticus («Den lærde») ble først tillagt ham i Chronica Jutensis, omkring år 1342, og den eldre delen av Chronica Sialandie (Sjælland-krøniken) refererer til Saxo cognomine Longus, som løselig kan oversettes som «Saxo med tilnavnet den lange».
Saxo levde i en tid med krig og dansk ekspansjon, ledet av erkebiskop Absalon (1128-1201) i Lund, og Valdemar-kongene. Danskene var også truet av vendere som angrep over den danske sørgrensen og fra sjøen. Valdemar I hadde akkurat vunnet borgerkrigen og senere hadde Valdemar II (med tilnavnet Seier) ledet en hær over elven Elben for invadere Holstein.
Sven Aggesen, en dansk adelsmann og forfatter av en noe tidligere Danmarkshistorie enn den til Saxo, beskrev sin samtidige Saxo som hans contubernalis, altså hans teltkamerat. Det bevitner at Saxo og Sven kan ha vært soldater sammen, kanskje tjenestegjort sammen for den danske kongens hærtokt. Det kan være sant for Svens tilfelle, men for Saxo er det få om noen bevis som støtter denne hypotesen. Det finnes også en Saxo på en liste over prester ved Lund og hvor en Sven også var nedtegnet som erkediakon.
Begge argumenter, både for en sekulær og en religiøs Saxo, bekrefter at han var godt utdannet. Som prest ville han ha fått undervisning i latin og sønner av store eller rike menn ble ofte sendt til Paris for høyere utdannelse og dannelse. Saxo kom fra en soldatfamilie og han skrev selv at han var klar for å bli soldat. Han forteller at både hans far og farfar hadde tjenestegjort som soldater under Valdemar den store og at han selv kunne tenke seg å tjene Valdemar Seier, men helst på en mer åndelig måte.
Saxos utdannelse og dyktighet støtter tanken at han ble utdannet utenfor Danmark. En del forskere har foreslått at tittelen «Grammaticus» ikke henviser til hans utdannelse, men heller til hans velformulerte latinske stil. Fra hans skrifter er det kjent at han var i tjeneste og mottok støtte fra erkebiskop Absalon. I sitt testamente etterga Absalon sin skriver Saxo en liten gjeld på to og en halv merker sølv, men ba ham om levere tilbake to lånte bøker til klosteret på Sorø. Arven etter Saxo Grammaticus var seksten håndskrevne bøker (eller deler) av danskenes heroiske historie, kalt Gesta Danorum.

Inspirasjon

William Shakespeare skapte sin tragedie Hamlet ut fra en historie som bygget på beretningen om Amletus (dansk: Amlet, Amleth eller Amled) i Gesta Danorum. Det er dog tvil om Shakespeare noen gang leste Saxos fortelling om Amlet, eller om han hadde lest eller fått høre en gjendiktning eller sammendrag av historien.
Jæren

Jæren er en region i Rogaland fylke som strekker seg om lag 65 kilometer fra Boknafjorden i nord og fram til Dalane i syd. Distriktet består av åtte kommuner som samlet utgjør et område på 1 642 km² med 313 889 innbyggere.
Ofte skilles det mellom Nord-Jæren (Stavanger, Sandnes, Sola og Randaberg) og Sør-Jæren (Hå, Klepp, Time og Gjesdal). Stavanger (130 100 innbyggere), Sandnes (59 869) og Bryne (11 832) er de tre byene på Jæren. 68 % av befolkningen på Jæren bor i den sammenvokste tettbebyggelsen Stavanger/Sandnes som er landets tredje største etter Oslo og Bergen, med 213 313 innbyggere.

Navn

Navnet Jæren kommer fra det norrøne jaðarr som betyr «rand», «kant» eller «jare». Navnet betød opprinnelig «kanten mot havet». Fram til 1900-tallet ble stavemåten «Jæderen» brukt (dansk skrivemåte), noe man fremdeles kan se i navnet til den lokalproduserte Jædersylte (oppmalt og hermetisert kjøtt og flesk). 
Forfatteren Arne Garborg blir omtalt som «jærbu og europeer». En jærbu er enten en som bor på Jæren, eller som kommer derifra. Dialekten (talemålet) kalles «jærsk».

Geografi og aktivitet

Jærlandskapet er preget av liten stigning fra hav til hei, mange steingjerder og fortsatt stor landbruksaktivitet. Det meste er gammelt kulturlandskap der nye metoder har overtatt og deler av arealet er overlatt en stadig ekspanderende industri. Det flate landskapet ender i lange sandstrender. Her ligger Norges lengste sandstrand, Orrestranda, som er fem kilometer lang. Jæren er et av de beste landbruksområdene i landet, men har også mye industri. Mye av industrien er tradisjonelt knyttet til landbruk, og mye er knyttet til oljevirksomhet i Nordsjøen.
Låg-Jæren er landområdet som ligger langs kysten fra Brusand opp til Tungenes, nordspissen av halvøya mellom Gandsfjorden og Nordsjøen. Dette området, ca. 700 km², er Norges største lavslette. En mindre del av dette områet kalles også for «Nord-Jæren», som består av kommunene Randaberg, Stavanger, Sola og Sandnes. Sentralt på Jæren ligger kommunene Time og Klepp, og helt i sør Hå.
Høg-Jæren er den indre delen av Sør-Jæren, sør for Undheim, der landskapet er høyere enn 120 moh.
Lokalavis for de sørlige jærkommunene er Jærbladet. Jærbanen er navnet på jernbanelinja fra Egersund til Stavanger.

Byer

Stavanger fikk bystatus første gang som kjøpstad da bispesetet ble etablert i 1125, men mistet bispesetet til Kristiansand i 1682 og kjøpstadsrettighetene i 1686. I 1690 fikk byen kjøpstadsrettighetene tilbake (og i 1925 eget bispesete). Sandnes fikk bystatus som ladested i 1860. Bryne fikk bystatus gjennom kommunestyrevedtak i 2001.

Stortingsvalgene 1906-1918

Jæderen var en valgkrets i Stavanger amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Jæderen valgte således én representant og én personlig vararepresentant.
Valgkretsen Jæderen bestod av herredene Varhaug, Nærbø, Klepp, Time, Gjesdal/Gjestal, Høiland/Høyland og Sandnes med rundt 20 000 innbyggere og 9 000 stemmeberettigede etter innføringen av kvinnelig stemmerett.
Mykinesar kommuna

Mykinesar kommuna var en kommune på Færøyene som omfattet øya Mykines. Den ble opprettet med et areal på 11 km² i 1911. Den var på det tidspunktet en av Færøyenes største kommuner, men ved inngangen til det nye årtusenet var innbyggertallet minket med godt over 100 personer bare de siste 40 årene. Kommunen ble innlemmet i Sørvágs kommuna i 2005. Mykinesar kommuna hadde ved sammenslåingen 21 innbyggere.
Mykinesar kommuna var med i Kommunusamskipan Føroya, forbundet for de største færøyske kommunene, helt frem til sammenslåingen, dette av historiske årsaker.
Mark Madsen

Bryting

Han konkurrerte i gresk-romersk stil i 74-kilosklassen. Madsen representerte landet sitt under Sommer-OL 2012 i London, der han ble utslått i omspillet. 
Han tok sølv under Sommer-OL 2016.

MMA

Med seire i alle sine åtte kamper, møtte Madsen i sin første kamp i UFC italienske Danilo Belluardo. Madsen avgjorde kampen i første runde. Motstanderen hadde lite å stille opp med mot Madsens overveldende bryting og intensitet.
Epleglassvinge

Utseende

En ganske liten (vingespenn 14 – 23 mm), slank, mørk glassvinge. Antennene er svarte, hos hannen med fine hår. Hodet og forkroppen er svarte. Bakkroppen er svart med et bredt, rødt tverrbånd, hos hannen er de midterste leddene hvite på undersiden. Forvingen er glassklar med en svart framkant, mørk vingespiss og en stor, svart diskflekk. Den mangler oransje skjell. Bakvingen er glassklar med en liten, trekantet diskflekk og mørke frynser.

Levevis

Arten finnes helst i hager med frukktrær. Larvene utvikler seg mellom barken og veden på epletrær, rogn og andre trær og busker i rosefamilien. De bruker to år på utviklingen. De voksne sommerfuglene flyr i juni og juli. Man ser dem ikke ofte, men de lar seg lett lokke med feromoner.

Utbredelse

Arten er utbredt i Europa, unntatt lengst i nord, og i Lilleasia. I Norge er den bare funnet i Østfold og Akershus, men innsamling ved hjelp av feromoner i de seneste årene har vist at den lokalt kan være ganske vanlig her.
Mahmudiya-massakren

«Mahmudiya-massakren» var en massakre på en irakisk familie som ble begått av en gruppe amerikanske soldater i 2006. Hendelsen fant sted ved Mahmudiya, sør for Bagdad. Totalt ble 4 mennesker drept av de amerikanske soldatene. Gjerningsmennene skal ha brent liket til den voldtatte kvinnen. Et av ofrene var den irakiske jenta, Abeer Qassim al-Janabi, på 14 år. Hun skal først ha blitt voldtatt av soldatene. 
Fem amerikanske soldater ble satt under etterforsking for familiemassakren i Irak i mars. Alle soldatene var fra hærens 502. regimentet. Ifølge ubekreftede meldinger skal minst en soldat ha tilstått hendelsen. Etterforskingen startet 24. juni 2006.
Meldinger i media tyder på at handlingene kan ha vært planlagt på forhånd av de tiltalte amerikanske soldatene. 
Etter en rettssak i Kentucky sommeren 2007 ble så den amerikanske soldaten Jesse Spielman dømt til 110 år for drap og voldtekt. I tidligere krigsrett fikk sersjant Paul Cortez 100 års fengsel i krigsrett og soldaten James Barker 90 år i fengsel. Soldaten Steven D. Green er under tiltale og risikerer dødsstraff for drapet.
Sted

Et sted er et avgrenset område eller en lokalitet (latin locus).

Ordet staðr

Ordet sted har opprinnelse i norrøne staðr, som kan bety sted eller område. Staðr var i motsetning til sted et hankjønnsord.
Johan Fritzner har ti ulike tolker av ordet staðr. En mye brukt anvendelse av ordet staðr i middelalderen, var et hellig innviet sted som en kirkelig eller annen religiøs stiftelse eller anlegg. Jamfør også for eksempel dagens bruk i ordene «den hellige stad» og «den gamle stad» (Trondheim), som ikke bare betyr det hellige eller gamle stedet.
Tilsvarende fantes på gotiske staþs, gammelengelsk stede, gammelsaksisk stedi og gammelhøytysk stad.

Geografisk sted

I geografisk sammenheng er et sted er en del av et landskap, enten det er naturlig eller menneskeskapt. Et sted er et avgrenset område og har et navn. Betegnelsen sted kan brukes om en by, en bydel, ei bygd, en gård, et enkelthus, en øy, en eng, osv.
I Norge er det kun tettsteder som er offisielt statistikkført. Statistisk sentralbyrå definerer tettsted som et tettbygd område med minst 200 bosatte der avstanden mellom husene som regel ikke overstiger 50 meter. Tettsted avgrenses uavhengig av administrative grenser. Ifølge denne definisjonen er også Norges største by, Oslo, et tettsted.
I dagligtale er det hovedsakelig områder som er bylignende men ikke store nok til å kalles by som får betegnelsen tettsted. Er stedet enda mindre kalles det gjerne en bygd eller en grend eller bare et sted.
En alternativ form av ordet sted er stad. Det er rundt 2 500 steder i Norge med stedsnavn som slutter på -stad. Eksempler er Fredrikstad, Harstad og Grimstad. I Sverige er det ca. 2 000, for eksempel Karlstad og Halmstad, og i Danmark ca. 200. På Island er det om lag 1 150 steder med navn som slutter på -staðr eller -staðir, for eksempel Egilsstaðir.
Paleokhora

Økonomi

Paleokhοras økonomi er basert på turisme og jordbruk, hovedsakelig tomater kultivert i drivhus og olivenolje. Det er et avslappet feriested siden tidlig på 1970-tallet da det var populært blant vestlige hippier.
Paleokhοra har krystallklart vann, godt organiserte strender og små, vakre og isolerte ankerplasser. Det er en rekke hoteller, restauranter, tavernaer, kafeer og barer. Det finnes bank, postkontor, en helsestasjon, tannleger, apotek, politistasjon, kystvakt og mange butikker. Ferger knytter Paleokhοra til Sougia, Agia Roumeli, Loutro, Chora Sfakion, og Gavdos.
Lokale attraksjoner er rikelige mengder av villblomster om våren, muligheten til å se venetiansk og bysantinske veggmalerier i en del av de lokale kirkene, særlig Anidri og Voutas, og et museum i byen dedikert kretisk historie og arkeologi. Den nærliggende landsbyen Azogires, 5 km unna, inneholder et museum for området foruten også et nå tomt kloster for de 99 hellige fedre.
Campopleginae

Utseende

Middelsstore, vanligvis svarte praktvepser, bakkroppen ofte mer eller mindre rød. Hunnen har et middels langt eggleggingsrør.
Beina er oftest rødlige.

Levevis

De er parasitoider, som utvikler seg på larver eller pupper av ulike insekter og til slutt dreper disse før de forpupper seg. Denne gruppen er endoparasitoider og utvikler seg inne i verten, som oftest er larver eller pupper av planteveps eller sommerfugler, sjeldnere biller eller kamelhalsfluer.

Utbredelse

Gruppen er utbredt i alle verdensdeler.
Terrorangrepet på turister i Mareb 2007

Angrepet

Et medlem av Al-Qaida kjørte en bil lastet med eksplosiver inn i en kolonne med turister som besøkte Dronningen av Saba-tempelet i Mareb, Ma'rib- provinsen, Jemen.

Skader

8 spanske turister og 2 jemenittiske sjåfører ble drept, 12 personer ble såret.

Etterforskning

8. august ble fire militanter drept i et jemenittisk sikkerhetsraid nær Mareb, en av dem var Kassem al-Raimi, som var topplederen i al-Qaida som hadde ansvaret for angrepet på turistene. Raimi var også involvert i andre operasjoner og var en av 13 dømte fanger som flyktet fra et fengsel i Sanaa i 2006.
Anaeini

Utseende

Store sommerfugler med påfallende kraftig kropp. På farge er de gjerne gulbrune, forvingene er mer eller mindre sigdformede.
Bård Folke Fredriksen

Bakgrunn og utdanning

Han vokste opp på Nordberg og Tåsen i Oslo, og har senere vært bosatt på Torshov, Grefsen og Kjelsås. Han har studiekompetanse fra Berg videregående skole fra 1986 og bachelorgrad i offentlig rett og statsvitenskap, med spesialfag i arbeidsrett, fra Universitetet i Oslo fra 1996. Han arbeidet med salg og markedsføring i Teknisk Presse AS, som utgir fagbladet Ingeniørnytt, 1988–1990 og som organisasjonssekretær i Aksjonærforeningen i Norge.

Politisk arbeid

Fredriksen begynte sitt politiske arbeid i Norges Gymnasiastsamband og Berg Unge Høyre da han var elev på videregående skole. Han var leder i Oslo Unge Høyre 1990–1991, leder i Sagene-Torshov Høyre, leder i kommunens 17. mai-komité i 1994 og ansatt som politisk sekretær i Unge Høyres Landsforbund tidlig i 1990-årene.
Siden 1992 har Fredriksen vært medlem av Oslo bystyre. Han var medlem av kultur og utdanningskomiteen i bystyret 1992–1995, nestleder i bystyregruppen 1995–1999 og leder i finanskomiteen 1995–1999. Som 3. vararepresentant til Stortinget 1993–1997 møtte han i fire dager. Fredriksen var byråd for kultur og utdanning 1999–2000 og byråd for eldre og bydelene 2000–2001. I 2001 gikk han tilbake til bystyret som Høyres gruppeleder og leder i finanskomiteen. Fredriksen ledet Oslo Høyres programkomité foran valget i 2003.  Han var byråd for byutvikling fra 2009 til 2015 i byrådet Røsland. Han var statssekretær for daværende kulturminister Linda Hofstad Helleland i regjeringen Solberg fra januar 2016 til januar 2018. Fra 2018 er han leder av politisk avdeling i Høyres sekretariat på Stortinget.
Hønse-Tores saga

Hønse-Tores saga (Hœnsa-Þóris saga), en av de mindre islendingesagaene. Handlingen foregår rundt 960, og sagaen er nedskrevet på 1200-tallet.
Handelsmannen Hønse-Tore er en usympatisk oppkomling, som arbeider seg fram til stor velstand, men som ikke ser at respekt og velvilje ikke kan kjøpes for penger. Hønse-Tore nekter å selge høy til bonden Blund-Ketil, og forårsaker at Blund-Ketil blir brent inne. Senere blir Hønse-Tore halshugget av Blund-Ketils sønn Hersten. Hendelsene er også gjengitt, med noen ulikheter, i Íslendingabók, og skal angivelig har ført til endringer i det datidige rettsvesenet på Island. Innebrenningen av Blund-Ketil skal ifølge annalene ha skjedd i 962.
Sagaen ble først oversatt til norsk av P.A. Munch i 1845; den er senere oversatt til nynorsk av T. Braasten i 1909, og til bokmål i 1954 av Kari Shetelig. Siste norske oversettelse Hønse-Tores saga ved Gro-Tove Sandsmark i fembindsverket Islendingesagaene, 2014.
Sigge Strömberg

Filmatiseringer

I 1920 kom filmen Baron Olson, som var basert på Sigge Strömbergs novelle med samme tittel. Novellen stod i samlingen Baron Olson og andra historier (1919), og filmen var regissert av Erik A. Petschler. Romanene Styrman Karlssons flammor og Styrman Karlssons bröllopsresa dannet forelegget for den svenske filmen Styrman Karlssons flammor (1938), der den norske skuespilleren Alfred Maurstad hadde rollen som smugleren Joe. Regien var ved svenske Gustaf Edgren. Edgren hadde allerede i 1925 laget en stumfilm med samme navn. I Danmark gjorde Annelise Reenberg en dansk film av de to bøkene om Styrman Karlsson, med tittelen Styrmand Karlsen.
Diffus axonal skade

Diffus axonal skade er en form for traumatisk hjerneskade, som kan oppstå som følge av et decelerasjonstraume mot hodet. Klinisk gir diffus axonal skade ofte opphav til en varig vegetativ tilstand, men er sjelden dødelig. Ved denne form for skade vil MR kunne avdekke skader i hvit hjernesubstans, eller i overgangen mellom hvit og grå hjernesubstans.
Stuping under de britiske samveldeleker 1970

Stuping under de britiske samveldeleker  1970.  Stuping var en av flere sporter under British Commonwealth Games som ble arrangert i Edinburgh i Skottland i perioden 16. til 25. juli 1970.  Det var de niende lekene i det som kom til å bli Samveldelekene (Commonwealth Games) fra 1978. I lekene i 1970 ble det konkurrert i fire øvelser i stuping, 3 meter sviktstup og 10 meter tårnstup for både kvinner og menn. Canada ble beste nasjon med to gullmedaljer foran Australia som også vant to gull.
Barmeny

Barmeny (1998–2002) var en norsk TV-serie på NRK der Lars Barmen lagde mat.
Barmeny tok over for Fjernsynskjøkkenet (1965–1998) og var med Kokkekamp (1998–2003) karakterisert slik: «… det som kjennetegner den nye typen matprogrammer, og avisenes matskribenter, er at de behandler emnet på en annen måte enn før. De forteller om maten i begeistrede og nesten lyriske vendinger. Følelser, sanseinntrykk, det estetiske og kokken sjøl kommer i forgrunnen, mens selve oppskriften får liten plass.»
I 2002 ble det sendt hos allmennkringkastere også i Danmark, Finland, Færøyene og Finland, men i Sverige som Den norska kocken.
Med seertallet 571 000 var det i siste sesongen blant Norges mest populære, men ble likevel avløst av den tre år eldre Nigella Lawson mens Barmen ble sommerkokk hos Grosvold i Sommeråpent i 2003.
NM i judo 1999

NM i judo 1999 ble arrangert i KFUM-hallen i Oslo 18. april.
Kongepokalene ble vunnet av May Linn Hystad og Martin Thiblin.
Kino 1 Gruppen

Kino1 Gruppen AS er et norsk, privateid selskap stiftet i 2000. Selskapet eier og driver kinoer i Stavanger, Sandnes, Arendal, Skien og Sandvika, og har de siste årene hatt banker og kredittinstitusjoner som største aksjonærer.
Selskapet hadde en omsetning på ca. 35 millioner kroner både i 2005 og 2006. 
Besøket ved selskapets kinoanlegg tilsvarer 13% av kinomarkedet i Norge. Kino1 har konsesjon for å vise kino i Oslo Spektrum.
Kino1 Gruppen ble solgt til SF Kino i januar 2008. SF Kino eier 49% av aksjene i Kino1 Stavanger-Sandnes AS, Stavanger kommune og Sandnes kommune eier de resterende 51%.
Liberty League International

Arvtagende selskaper

Tim Darnell skilte lag med Payne og Krider allerede i 2003 for å starte sitt eget selskap Advantage Conferences som også hadde et religiøst aspekt. Dette selskapet ble i 2005 stemplet som pyramidespill av Dallas Better Business Bureau. Darnell saksøkte dem for deres uttalelsene, men tapte saken i retten.
Kip Herriage og Karl Bessey var begge distributører for LLI - og før dette for Global Prosperity Group, men trakk seg ut i 2005 og gikk sammen om å danne selskapet Wealth Masters International. Produktlinjen og kompensasjonsplanen var til forveksling lik LLI, og selskapet ble stanset i Norge for brudd på forbudet mot pyramidespill.
Jay Kubassek og Aaron Parkinson var også blant LLIs toppselgere, og som medlemmer i Wealth Masters International startet de selskapet CarbonCopyPro som fungerte som en rekrutteringskanal for WMI. Mike Dillard ble også med over til WMI, og startet senere Magnetic Sponsoring og Black Belt Recruiting som begge er markedsføringssystemer for nettverkssalg.
Brent Payne lanserte i mars 2010 sitt nye selskap Avant. Også her var strukturen nesten identisk til LLI.
Ectinus

Utseende

Middelsstore (gjerne 7 - 10 millimeter), smale, mørke smellere. Antennene er tynne, pronotum hvelvet med rundede sider og utdratte bakhjørner, hårete. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

De voksne billene flyr godt og treffes ofte flygende, på blomster eller i vegetasjonen. Agriotini har larver som lever i jorda og noen kan gjøre betydelig skade på planterøtter.

Utbredelse

Slekten har en palearktisk utbredelse.
Paidiscura pallens

Utseende

Paidiscura pallens er sammen med de andre artene i denne slekten, forholdsvis små edderkopper, hunnen er ca. 1,7 millimeter lang, mens hannen er litt mindre, 1,25 til 1,5 mm. Mange kamfotedderkopper er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.

Levevis

Paidiscura pallens lever litt skjult, i hulrom og skyggefulle steder, ofte på undersiden av bladene, spesielt eiketrær. Den bygger ureglemessige fangstnett med tallrike silketråder som går på kryss og tvers.
Hunnen spinner eggene sine inn i en hvit eggsekk (kokong). Denne er ofte betydelig større enn edderkoppen.

Utbredelse

Paidiscura pallens er utbredt i Europa og østover i Russland. Den finnes i Norge.
Kardiologi

Kardiologi er en medisinsk spesialitet som befatter seg med sykdomstilstander i hjertet og dets blodårer. Spesialområdet inndeles gjerne i medfødte hjertesykdommer, koronarsykdommer, hjertesvikt, klaffesykdommer og elektrofysiologi. Leger som er spesialister innen dette fagfeltet omtales som kardiologer. Elektrofysiologiens far er Emil du Bois-Reymond.
Ordet kardiologi er avledet fra det greske ordet καρδιά (omskrevet som kardia og betyr hjerte eller ens indre).
Hindustan Construction Company

Hindustan Construction Company (HCC) er et privat aksjeselskap med hovedkvarter i Mumbai, India. Selskapet arbeider innen sektorene bygg og anlegg, fast eiendom, infrastruktur, byutvikling og administrasjon. HCC-gruppen består av HCC Ltd., og dets datterselskaper HCC Eiendom Ltd, HCC Infrastruktur Co. Ltd, Lavasa Corporation Ltd, Steiner AG i Sveits og Highbar Technologies Ltd.
Hindustan CC ble grunnlagt av industrimannen Seth Walchand Hirachand i 1926. Selskapet utfører store byggearbeider og infrastrukturprosjekter som vannkraftanlegg, atomkraftverk, motorveier, tunneler og broer. 
Selskapet ledes av Ajit Gulabchand, som er styreformann og administrerende direktør.